tomron87/hebrew-wikipedia-sentences-corpus huggingface dataset:
בשנת 2017 שימשה ויולט כהשראה למאמר של ה-BBC, "האם 'שדה כוח-על' יכול להגן עלינו מפני האקרים?", שבו השווה סופר הטכנולוגיה מתיו וול את התוכנה לניטרול תוכנות זדוניות מאת חברת אבטחת הסייבר "Bromium" ליכולותיה של הדמות מספר פעמים.
ויולה פטרסון הייתה ציירת בריטית, חרטת עץ ואמנית חיתוך עץ צבעוני.
פטרסון נולדה בהלסבורג שבסקוטלנד למשפחה אמנותית, אביה היה האדריכל אלכסנדר ניסבט פטרסון ואילו אמה, מרגרט המילטון, הייתה ציירת ורוקמת.
האמן ג'יימס פטרסון, אחד מ"נערי גלאזגו", היה דודה של ויולה פטרסון וכך גם ויליאם פטרסון שניהל גלריה לאמנות ברחוב בונד.
היא הייתה הנושא של ציור מאת ויליאם ראסל פלינט.
בזמן שלמדה בבית ספר בלונדון במהלך 1917 ו-1918 פטרסון לקחה שיעורים, מהנרי טונקס בבית הספר לאמנות סלייד לפני שחזרה לסקוטלנד ולמדה בבית הספר לאמנות של גלאזגו בין השנים 1919 ל-1923. היא המשיכה את לימודיה בפריז באקדמיה דה לה גרנדה שאומייר עד 1925 ולמדה גם בבית הספר שניהל אנדרה לוט במונפרנאס.
פטרסון נשארה בפריז, אך גם נדדה ברחבי אירופה, כולל ביקורים ממושכים במלטה ובוונציה.
פטרסון עיצבה שלושה חלונות ויטראז' עבור כנסיית סנט ברייד בהלסבורג אשר הושלמו והותקנו ב-1931. לאחר תקופה מסוימת בדרום צרפת, חזרה פטרסון לבריטניה, והפליגה באחת הנסיעות המסחריות האחרונות מהים התיכון לפני תחילת מלחמת העולם השנייה.
במהלך המלחמה שירתה באדמירליות באוקספורד ולאחר מכן התגוררה באזור צ'לסי בלונדון כשמלחמה הסתיימה.
ב-1955 היא חזרה להלסבורג, שם התגוררה בלונג קרופט, בית המשפחה שעיצב אביה, למשך שארית חייה.
פטרסון הייתה ציירת ויוצרת הדפסים פוריה.
היא הפיקה לעיתים קרובות הדפסי חיתוכי עץ צבעוניים במהדורות מוגבלות של שש או שתים עשרה, לעיתים קרובות שילבה אזורים מודפסים עם תוספות צבעי מים מצוירים.
היא פיתחה טכניקה, שאותה כינתה סוגי עץ, לחריטת קווים על גוש עץ כדי להפריד בין אזורי צבע שונים.
הדפסים בולטים של פטרסון כללו רקדני בלט שהוצגו באגודת ציירי גרייבר בצבע ב-1932, לובסטר שהוצג בגלריה רדפרן ב-1937 וסדרה של ליטוגרפיות צבעוניות אותה הפיקה ב-1940.
פטרסון הציגה באקדמיה המלכותית בלונדון, עם האקדמיה המלכותית הסקוטית, המכון המלכותי לאמנויות גלאזגו, אגודת האמנים הסקוטיים ואגודת יצרני ההדפסים.
בין הגלריות המסחריות, הן גלריית בלגרייב והן בגלריה פרקין, אירחו תערוכות של עבודותיה.
עבודתה נכללה גם בתערוכה של גלריית בלגרייב על משפחת פטרסון ב-1977, ורטרוספקטיבה סולו נערכה בבית העגול במהלך 1983. המוזיאון הבריטי מחזיק בשלוש דוגמאות של ההדפסים שלה ולמוזיאון ויקטוריה ואלברט יש דוגמה להדפס הלובסטר שלה.
ויולט ח'ורי הייתה פוליטיקאית ועובדת סוציאלית ערבייה-ישראלית, וראש המועצה המקומית של כפר יאסיף.
היא הייתה האישה היחידה ששימשה כראש מועצה ערבית בישראל והאישה הראשונה שנבחרה למועצה מקומית ערבית.
ויולט נולדה לשושלת ערבית של כמרים יוונים-אורתודוקסים, אם כי אביה היה שוטר ואמה מנהלת בית ספר ערבי לבנות בחיפה.
התחנכה בתיכון דובר-אנגלית מעורב ערבי-יהודי, בחיפה.
לאחר מכן למדה עבודה סוציאלית, וכן עבדה במקצוע זה.
במהלך עבודתה הסתובבה בכפרים ערביים בגליל, דבר שגרר ביקורת רבה מצד אנשים בכפר יאסיף שחשבו שזה לא-ראוי לאישה רווקה.
לכן, ב-1952 התארסה דרך שידוך לפאוזי ח'ורי, שהיה מבוגר ממנה ב-18 שנה, ולאחר מכן התחתנו.
ויולט נכנסה לפוליטיקה מקומית בעקבות בעלה, פאוזי ח'ורי, שהיה בתחילה חבר מועצה בכפר יאסיף, ומאוחר יותר התמנה כראש המועצה.
כשהוא נבחר לראשות המועצה התפטרה ויולט מעבודתה כעובדת סוציאלית במועצה.
היא פתחה חנות בגדים, ואחר כך את גן הילדים הראשון בכפר יאסיף.
בעלה פאוזי ח'ורי התפטר בעקבות משבר פוליטי, וויולט התבקשה על-ידי מליאת המועצה להחליף אותו וב-1972 נכנסה לתפקיד.
היא מינתה נשים רבות לתפקידים במועצה, בין השאר כדי להתמודד עם הקושי של גברים לעבוד תחתיה.
במהלך הקדנציה במועצה קיבלה ח'ורי מענקים מיועץ ראש הממשלה לענייני ערבים, וכן התהדקו הקשרים עם הקיבוץ השכן, יחיעם.
למרות ההישגים שלה היא הודחה מתפקידה לאחר כשנה וחצי.
בבחירות לרשויות המקומיות שנערכו בשנת 1978, רצה במפלגה עצמאית וזכתה במושב אחד במועצה, ועל-כן הייתה לאישה הראשונה שנבחרה באופן דמוקרטי למועצה מקומית ערבית.
ויולט ח'ורי הייתה במועצה כ-14 שנים.
ראש המועצה שנבחר אחריה היה ג'מיל לביב ח'ורי.
ויולט סלאמה היא זמרת ערביה-ישראלית-אמריקאית.
סלאמה נולדה בחיפה למשפחה ערבית-נוצרית.
אביה יליד טורען ואמה ילידת לבנון.
בגיל 16 עברה עם הוריה לגור בארצות הברית.
בארצות הברית היא טיפחה קריירה של זמרת בשפה הערבית, והיא מתמקדת בשירים קלאסיים מוכרים כמו שיריה של אום כולתום, פיירוז, מוחמד עבד אל-והאב, ורדה אלג'זאא'ריה ואחרים.
במקביל היא למדה בארצות הברית ראיית חשבון מקצוע אותו נטשה עם הזינוק בקריירה המוזיקלית שלה.
בארצות הברית נישאה לאמריקאי-לבנוני בן העדה הארמנית.
בתקופה בה היא התגוררה בארצות הברית הופיעה סלאמה בכל רחבי העולם הערבי.
ב-2009 היא חזרה לגור עם בעלה וילדיה בחיפה.
מאז היא הפסיקה להופיע בעולם הערבי למעט במרוקו.
ויולט מוריס הייתה אתלטית צרפתית, הידועה בשיתוף הפעולה שלה עם הנאצים.
לאורך חייה זכתה בשתי מדליות זהב ובמדליית כסף במשחקים העולמיים לנשים.
בהמשך נאסר עליה להתחרות בשל "הפרת קודים מוסריים".
באולימפיאדת ברלין (1936) הוזמנה על ידי אדולף היטלר כאורחת כבוד.
במהלך מלחמת העולם השנייה שיתפה פעולה עם משטר וישי והייתה ידועה בתור "ההיינה של הגסטפו".
נולדה לאב יוצא צבא ולאם ממוצא פלסטיני.
בשנת 1914 התחתנה עם סיפריאן אדוארד ג'וזף גורו.
מוריס שיחקה במועדוני כדורגל נשים בפריז משנת 1917 עד 1926. בנוסף, שיחקה בנבחרת צרפת בכדורגל נשים.
זכתה במדליות זהב במשחקים העולמיים לנשים ב-1921 וב-1922.
בנוסף לכדורגל, לקחה חלק פעיל בענפי ספורט מגוונים אחרים.
במשחקים העולמיים לנשים לשנת 1924 זכתה במדליות זהב בזריקת דיסקוס ובהדיפת כדור ברזל.
מוריס התחרתה גם במרוצי מכוניות ואף עברה ניתוח כריתת שדיים, לטענתה על מנת שתוכל להיכנס בנוחות לרכבים.
השתתפה במרוצים רבים ברחבי צרפת.
סגנון חייה של מוריס היה ייחודי לתקופתה.
התנהגותה של מוריס חרגה מהנורמות המקובלות לאישה בזמנה בכך שהתחרתה בענפים שנחשבו כגבריים, התלבשה בבגדי גברים, קיללה בפומבי וחיה כלסבית מוצהרת.
ב-1928 פדרציית ספורט הנשים הצרפתית סירבה לחדש את רישיון התחרויות שלה לאור תלונות על אורח חייה ונאסר עליה להתחרות באולימפיאדת אמסטרדם (1928).
הארגון גרס כי התנהגותה אינה עומדת בערכי המוסר, וציין את נוהגה להתלבש בבגדי גברים כדוגמה הבולטת לכך.
לאורך הקריירה המקצועית שלה, התחברה מוריס לאמנים ואינטלקטואלים רבים באליטה הצרפתית.
ידוע על כך שהייתה חברה קרובה של ג'וזפין בייקר, ז'אן מארה וז'אן קוקטו.
ב-1939 התארח קוקטו בביתן של מוריס ובת זוגה, איבון דה בריי.
במהלך ביקור זה כתב את המחזה "המפלצות הקדושות" , בו גם שיחקה דה בריי.
ב-1936 מוריס הוזמנה באופן אישי על ידי אדולף היטלר למשחקים האולימפיים בברלין.
עדויות היסטוריות מוכיחות כי נחשבה לאורחת כבוד במהלך המשחקים.
במהלך מלחמת העולם השנייה מוריס נחשבה למשתפת פעולה עם משטר וישי.
ישנן עדויות סותרות למידת מעורבותה במשטר.
לפי הסופר ריימונד רופין, אחד התפקידים המרכזיים של מוריס במהלך המלחמה היה לפגוע בפעילות מנהלת המבצעים המיוחדים.
לצד זאת, ישנן טענות כי לצד היותה מרגלת עבור המשטר הנאצי, הייתה מעורבת בעינוי עצורים במהלך חקירותיהם.
מאידך גיסא, ישנן טענות שכל תפקידה במשטר הסתכם בניהול מוסך ממשלתי וסיוע בהעברת בנזין דרך השוק השחור.
ב-26 באפריל 1944, בזמן שנסעה במכוניתה בנורמנדי ביחד עם משפחת ביילול, שלקחה חלק מרכזי במשטר הנאצי בצרפת, רכבה השמיע רעש חריג ונעצר.
מוקדם יותר באותו היום, המנוע שובש על ידי אנשי המאקי.
לאחר עצירת הרכב, מתנקשים יצאו ממקום היחבאם והחלו לירות על הרכב.
מוריס, בני הזוג ושני ילדיהם נהרגו במתקפה.
עד היום לא ברור אם יעד הפעולה היה מוריס לבדה, או גם בני המשפחה.
גופתה של מוריס, שהייתה עם חורי קליעים רבים, נלקחה לחדר מתים, שם לא זוהתה לאורך חודשים.
לבסוף נקברה בחלקה לא מסומנת.
ויולט בין היא שחקנית אמריקאית.
בין נולדה ב-18 במאי 1996, בסיינט פיטרסברג, פלורידה שבארצות הברית.
בגיל עשר היא עברה לאוסטין, טקסס, שם גדלה, היא מחשיבה את אוסטין כעיר הולדתה.
בשנת 2015, בין הופיעה בתפקיד חוזר בעונה 2 של סדרת הטלוויזיה של HBO "הנותרים".
בין גילמה את טיילור טרוויט, נערה מקומית מג'ארדן, טקסס, שנעלמה יחד עם שתי בנות נוספות.
בעקבות הופעתה בסדרה "הנותרים", בין לוהקה לסדרת גיבורי העל המצליחה של The CW "הפלאש" בתור ג'סי וולס (אשר ידועה גם בשם ג'סי קוויק), בתו של כדור הארץ-2 הריסון וולס (טום קוואנו).
ג'סי היא סטודנטית מבריקה שנקלעת לקרב בין הפלאש (בארי אלן) לבין זום.
בין חזרה לתפקיד ג'סי בעונה 3 של התוכנית.
בין שיחקה בתפקיד חוזר בסדרת הדרמה הרפואית של פוקס "המתמחה".
בסדרה היא גילמה את לילי, חולת סרטן בטיפולם של ד"ר קונרד הוקינס (מאט זוקרי) וד"ר דבון פראבש (מאניש דאיאל).
בסדרה, לילי הייתה בודדה לאחר שארוסה עזב אותה ומכיוון שמשפחתה גרה רחוק.
לילי עוררה השראה בצוות בית החולים מה שגרם להם להיות מגוננים ומעורבים רגשית בתוצאות הבדיקות שלה.
מהלך הטיפול בה נקבע על ידי האונקולוגית המפורסמת, ד"ר ליין האנטר (מלינה קאנאקארדס).
בין שיחקה בסרטים הבאים: סרט האימה האינדי "נזיפה", הסרט "סלאש" והסרט התיעודי "מגדל", המתמקד בירי ההמוני באוניברסיטת טקסס בשנת 1966, שהיה הירי בבית הספר ההמוני הראשון בארצות הברית.
ב"מגדל", בין מגלמת את קלייר וילסון, שהייתה בחודש השמיני להריונה במהלך הירי ואיבדה את תינוקה שטרם נולד ואת בן זוגה באותו יום.
במאי 2017, לוהקה בין לתפקיד מארקי קמרון בסרט המתח העל-טבעי של בלאמהאוס הפקות, "מת או חובה", שיצא לאקרנים בבתי הקולנוע ב-13 באפריל 2018.
בשנים 2018–2020, בין כיכבה בסדרת הטלוויזיה של CBS "התיידדתי עם אלוהים", יחד עם ברנדון מייקל הול.
בשנת 2018 היא עברה לניו יורק כדי לצלם את "התיידדתי עם אלוהים".
+שנהסרטתפקיד הערות 2016סלאש לינדזימגדל קלייר וילסון סרט אנימציה דוקומנטרי 2018 מת או חובה מארקי קמרון 2019נזיפה בתאני 2025 רנר ג'יימידייט קטלניג'ן גייטס
ויולט פנלופה דיקסון, (לבית לוקאס-קלקראפט, באנגלית: Violet Dickson; 3 בספטמבר 1896 – 4 בינואר 1991) הייתה בוטנאית, סופרת ואוריינטליסטית בריטית.
ויולט פנלופה לוקאס-קלקראפט נולדה בגאוטבי, לינקולנשייר, אנגליה.
אביה נוויל היה סוכן קרקעות.
לאחר תום מלחמת העולם הראשונה התגוררה במרסיי, שם פגשה את בעלה, הרולד דיקסון (1881–1959), איש משרד החוץ הבריטי.
היא נסעה לפגוש אותו בהודו, שם הוצב, שם נישאו, וזמן קצר לאחר מכן עברו במסגרת עבודתו לעיראק.
בשנים 1919–1920 שירת דיקסון בבחריין, ובשנת 1929 מונה לשליח בריטי בכווית, תפקיד בו כיהן עד 1936, ושוב לזמן קצר בשנת 1941. לאחר פרישתו משירות החוץ עבד דיקסון עבור חברת הנפט של כווית.
ויולט ליוותה אותו בכל תפקידיו, שלטה בערבית, וב-1955 פרסמה ספר על הצמחייה של בחריין וכווית.
היא שלחה באופן קבוע אוספי פרחי בר לגני קיו בלונדון, ואף גילתה צמח מדברי שלא היה מוכר קודם – Horwoodia dicksoniae , שנקרא על שמה.
ב-1960 פגשה דיקסון בכווית את איאן פלמינג, מחבר סדרת ספרי ג'יימס בונד, במסגרת תחקיר שעשה לספר שכתב עבור חברת הנפט של כווית.
בעידודו כתבה דיקסון את האוטוביוגרפיה שלה, "ארבעים שנה בכווית", שראה אור ב-1971.
כאשתו של נציג הממשלה הבריטית, שהתלוותה אליו לאירועים חברתיים ולחלק ממסעותיו באזור, פגשה דיקסון רבים מהשליטים והנכבדים של אזור המפרץ הפרסי, ביניהם המלך עבד אל-עזיז בן סעוד מסעודיה (שהעניק לה במתנה ראם, שהפך לחיית מחמד), המלך פייסל מעיראק, ארבעה שליטים כוויתים ושייחים שבטיים רבים.
היא גם שמרה על קשרים עם דיפלומטים מערביים באזור, שהסתמכו לא פעם על הידע שלה על כווית ועל הסכסוכים והיריבויות בקרב משפחת המלוכה בת 600 איש.
בשנת 1976, נחגג יום הולדתה ה-80 של דיקסון באירוע של הקהילה הבריטית בכווית.
לויולט והרולד היו שני ילדים משותפים – הדיפלומט האנמר יורק וורינגטון סעוד דיקסון, (נפטר ב-2005), ואיירין זהרה פרית', גם היא סופרת בנושאים מזרח תיכוניים.
דיקסון קיבלה את תואר הכבוד "אום סעוד" , ונודעה גם בשם אום כווית.
היא זכתה גם לתואר הכבוד חאג'יה, מונח כבוד לנשים שקיימו את מצוות החאג', העלייה לרגל למכה, תואר יוצא דופן שכן לא-מוסלמים אינם מורשים לבצע את החאג'.
בשנת 1942 מונתה דיקסון לחברה במסדר האימפריה הבריטית.
בשנת 1964 הוענק לה תואר מפקדת במסדר האימפריה הבריטית, ובשנת 1976 תואר דיים.
היא זכתה ב-1960 במדליה ע"ש לורנס איש ערב מטעם החברה המלכותית לענייני אסיה בלונדון, על עבודתה בקרב הנשים הבדואיות של ערב ועל מחקרה על החי והצומח במדבר.
דיקסון התגוררה בבניין הסוכנות הבריטית בכווית מאז 1929 ועד לפלישה העיראקית לכווית בשנת 1990, אז פונתה, בעל כורחה, לבריטניה.
היא התכוונה לחזור לביתה בעיר כווית, אך נפטרה ב-4 בינואר 1991, בגיל 94.
במהלך הכיבוש העיראקי נבזז הבית, אך בתום מלחמת המפרץ הוא שוחזר על ידי המועצה הכוויתית הלאומית לתרבות, אמנויות וספרות, וכיום הוא אטרקציה תיירותית.
לאחר מותה החלה המועצה הבריטית בכווית לחלק מלגה על שמה של דיקסון, לנשים כוויתיות המעוניינות ללמוד לתואר שני בבריטניה.
המלגה נחשבת ליוקרתית ביותר לנשים בכווית.
מאמרים ותצלומים של ויולט דיקסון מוחזקים בארכיון מרכז המזרח התיכון באוניברסיטת אוקספורד, בפקולטה ללימודי המזרח התיכון באוניברסיטת קיימברידג', ובספריית אוניברסיטת ג'ורג'טאון.
מרי ויולט דיקינסון הייתה סופרת, עורכת ואשת חברה בריטית, המוכרת בשל היותה חברתה הקרובה של הסופרת וירג'יניה וולף.
ויולט דיקינסון נולדה בפרום במחוז סומרסט ב-1865. אביה היה אדמונד דיקינסון, בנו של חבר הפרלמנט וסוחר העבדים ויליאם דיקינסון, וסבה מצד אימה היה הלורד אוקלנד, הבישוף של באת' ו-וולס.
בילדותה הייתה יוצאת דופן במשפחתה הקווייקרית האדוקה, הן בשל גובהה - בגיל 15 כבר הגיעה לגובה של 1.80 מ', והן בשל אופייה הנערי, עליצותה והאופטימיות שלה.
דיקינסון עבדה כעורכת ספרותית בהוצאת מקמילן בלונדון.
הספר הידוע ביותר שערכה היה "מכתביה של מיס אדן" - אסופת מכתבים של דודתה הגדולה, הסופרת אמילי אדן.
בשנותיה האחרונות התגוררה דיקינסון עם אחיה אוסוולד.
שניהם לא נישאו מעולם ולא הקימו משפחות.
דיקינסון פגשה את וירג'יניה סטיבן (היא אימצה את השם וולף לאחר נישואיה ללאונרד וולף ב-1912) לראשונה ב-1897, כשהתארחה בבית משפחת סטיבן כחברתה של אחותה למחצה של וירג'יניה, סטלה דאקוורת'.
על אף הפרש הגילאים ביניהם (וולף הייתה צעירה מדיקינסון ב-17 שנים), התפתחו ביניהן קשרי חברות קרובים, וב-1902 החלו להתכתב בקביעות והחליפו ביניהן מאות מכתבים.
באותה שנה הן גם נסעו לחופשה משותפת בוונציה, פירנצה ופריז.
על אף כמה רמזים לכך במכתביהן, לא ברור אם הקשר ביניהן היה מיני או אפלטוני בלבד.
ב-1904 עברה וירג'יניה התמוטטות עצבים בעקבות מותו של אביה, לסלי סטיבן, ועברה להתגורר בביתה של דיקינסון בוולווין במחוז הרטפורדשייר, ושם ביצעה את ניסיון ההתאבדות הראשון שלה, כשקפצה מחלון הקומה השנייה.
דיקינסון תמכה בה במשך שלושה חודשים עד להחלמתה, ועודדה את כישרון הכתיבה שלה, בין היתר כשהכירה לה את עורכת מוסף הנשים של הגרדיאן, מרגרט ליטלטון.
בעקבות פגישה זו החלה וירג'יניה לכתוב עבור המוסף.
ב-1907 כתבה וירג'יניה ביוגרפיה מומצאת בשלושה חלקים על חייה של דיקינסון בשם "חיי ויולט" (The Life of Violet), בה מתוארת דמותה של דיקינסון כשל ענקית טובת לב.
גרסה מודפסת של הסיפור התגלתה בין מסמכיה של דיקינסון בשנת 2022, והוא הודפס לראשונה ב-2025. הקשר בין השתיים דעך לאחר נישואיה של וירג'יניה ללאונרד וולף, ובשנת 1939 דיקינסון החזירה לוולף את כל המכתבים ששלחה לה.
ויז'ואל בייסיק היא שפת תכנות מונחית אירועים וסביבת פיתוח משולבת (IDE) שפותחה על ידי חברת מיקרוסופט.
השפה מוגדרת למעשה כשפת פיתוח אפליקציות מהיר (RAD) לממשקי משתמש (GUI) ומערכות עיבוד נתונים.
השפה הושקה לראשונה כ-Visual Basic 1.0 ב-1991 וגרסתה האחרונה (VB6) יצאה בשנת 1998. החברה הוסיפה לתמוך בה בתמיכה המורחבת עד מרץ 2008. יורשתה היא VB.NET, שהיא שפה מודרנית בעלת יכולות מלאות (אם כי רבות מתכונותיה של VB הוטמעו גם בשפת C#).
שפת VB יועדה לסביבת מערכת ההפעלה Windows בלבד, אך יש לה מימושים גם בלינוקס (Gambas).
שפות הסקריפטים VBA ו-VBScript הן תת-גרסאות של VB.
יסודותיה בשפת BASIC שהייתה שפת תכנות פופולרית בשנות השמונים, אף שהייתה חסרה מבני בקרה בסיסיים ולכן הקוד שנכתב בה נחשב "קוד ספגטי".
בעיות אלה נפתרו ב־Visual Basic ששאבה רבות מהרעיונות והתחביר של שפת פסקל, כמעט בכל היבט אפשרי: צורת הגדרת בלוקים, מבנה הפונקציה, משפטי בקרה, אופרטורים ועוד, ומאידך לא הייתה גמישה ויעילה תכנותית כפסקל.
השימוש שייעדו לשפה במיקרוסופט היה יצירת אבות טיפוס של תוכנות, שיכתבו לאחר מכן בשפות אחרות.
הגרסה הראשונה פותחה והוצגה לראשונה בכנס Windows world באטלנטה ב-20 במאי 1991, יחד עם חלונות 3.1. באותה תקופה לא היו כמעט כלי פיתוח לכתיבת ממשקי משתמש למערכת ההפעלה Windows, שהייתה עוד בחיתוליה.
עיצוב גרירה והשלכה באמצעות עכבר ליצירת ממשק משתמש נגזר מאב טיפוס של מחולל טפסים שפותח על ידי אלן קופר והחברה שלו "Tripod".
מיקרוסופט התקשרה עם קופר וחבריו במטרה לפתח Tripod למערכת טופס לתכנות עבור Windows 3.0, תחת שם הקוד "Ruby" (אין קשר לשפת תכנות רובי).
Tripod לא כללה כלל שפת תכנות.
מיקרוסופט החליטה לשלב את רובי עם בייסיק כדי ליצור את Visual Basic.
מחולל ממשק רובי סיפק את החלק "החזותי" של Visual Basic בשילוב עם "EB" מנוע בייסיק משובץ שעוצב למערכת מסד נתונים "אומגה" הנטושה של מיקרוסופט.
רובי גם סיפק את היכולת לטעון ספריות קישור דינמיות המכיל פקדים נוספים (שנקרא אז "gizmos"), שהפכו מאוחר יותר לסיומת VBX.
בעקבות או במקביל להצלחה של VB יצאו תוכנות דומות כמו דלפי של בורלנד ומחולל היישומים Access של מיקרוסופט.
פיתוח השפה הופסק אחרי גרסה 6, הסתיימה ב-31 במרץ 2005, והתמיכה המורחבת הסתיימה במרץ 2008.
עם זאת, הרכיבים העיקריים של סביבת הפיתוח Visual Basic 6 פועלים בכל גרסאות 32 סיביות של Windows עד וכולל Windows 11.
במקום VB6 מיקרוסופט פיתחה את Visual Basic.NET, כחלק מ-.NET בשפה זו מומשו כל עקרונות התכנות מונחה עצמים, תחביר השפה הוגמש וחוזק, והיא חוברה אל פלטפורמת הדוט נט.
המעבר של מיקרוסופט לשפה דומה אך שונה שמצריכה עקומת לימוד גבוהה ושכתוב קוד רב (למרות תוכנת המרה אוטומטית שפיתחה מיקרוסופט) גרמה לאכזבה רבה אצל חלק ניכר ממתכנתי VB ולנטישה מאסיבית של המתכנתים לפלטפורמות אחרות.
השפה היא בעיקרה שפת תכנות חזותי מהירה, מונחית אירועים, בעלת טיפוסיות חלשה, שיש בה תמיכה חלקית בתכנות מונחה עצמים.
תכנות חזותי באמצעות ממשק משתמש גרפי: התכנות החזותי, שבו חלק ממלאכת התכנות מומר בגרירת פקדים (שהם אובייקטים תכנותיים שלמים) וציורם על-גבי טופס, דבר המחולל קוד מתאים.
עדכון המאפיינים של הפקדים נעשה בגיליון מאפיינים, בהקלדה ובבחירה מתוך תיבות רשימה וטפסים שונים, והפעלתם באמצעות קריאה לשיטות הקיימות בהן.
התפיסה הזו הורחבה לכלים בונה המחלקה שמאפשר בתכנות חזותי ליצור מחלקות, ולבונה השאילתה המאפשר ליצור שאילתות SQL בצורה גרפית.
כמו כן, הפרדיגמה התכנותית ב-Visual Basic היא שתחילה יוצרים את הממשק הגרפי בציור הפקדים והגדרתם ולבסוף מגיעים אל הפונקציונליות של הקוד שמאחורי האובייקטים של הממשק, כך שהולכים מן הכלל אל הפרט.
תכנות מונחה אירועים: לכל אחד מהפקדים המוצגים בממשק המשתמש מוגדרת בתוכנית סדרה של שגרות, המתבצעות כאשר מתרחש האירוע המתאים, כגון כניסה לפקד, יציאה ממנו, פעולת עכבר או מקלדת עליו, שינוי תוכנו ועוד.
הביצוע הסדרתי המסורתי של תוכנית מחשב, באופן ליניארי פקודה אחר פקודה, הוחלף בשפה זו בביצוע מונחה אירועים: כל אירוע מפעיל את השגרה המתאימה לו.
פשטות וידידותיות: התכנות בשפה זו פשוט וקל יחסית בניגוד לשפות שיש בהן מורכבות וסיבוכיות רבה (טיפוס מחרוזת אחד לעומת מספר רב של טיפוסי מחרוזת בשפת C++).
בשפה זו קיימת אוריינטציה אנושית, כך שלפקודות והמילים השמורות והפונקציות של השפה, יש משמעות באנגלית פשוטה שאינה טכנית.
בשפה זו מוטמעות פונקציות רבות כחלק ממנה, כך שקל ופשוט למשל לבצע פעולות על מחרוזות או תאריכים.
גם התכנות החזותי מפשט את הכתיבה בשפה זו.
אבל מאידך המחיר בתשלום על הפשטות הוא בהיעדר גמישות תכנותית, ומוגבלות רבה בניסיון לבצע דברים מורכבים.
אוטומציה פנימית: השפה לוקחת על עצמה חלק מעבודת המתכנת היכן שהדבר אפשרי: כך למשל בשפה ניתן להשתמש במשתנים מבלי להגדירם כלל.
בפעולות השמה מתבצעת המרה (קסטינג) אוטומטית בין סוגי משתנים כאשר הדבר אפשרי, אפילו בין מספר שנמצא במשתנה מחרוזתי לבין משתנה מספרי או בין מערכים של בתים למחרוזת.
ניתן להגדיר משתנה מסוג משתנה (variant) שיכול לשנות את הטיפוס שלו לכל סוג במהלך הריצה, לפי סוג הנתונים שמשימים אליו.
שימוש נפוץ בו הוא השמה של פונקציה שמחזירה מערך בגודל שאיננו ידוע מראש.
אפשר להגדיר מערכים דינמיים שניתן לשנות את גודלם תוך כדי ריצה.
בנוסף, קיימות בשפה בדיקות פנימיות שונות, ללכידת באגים נפוצים כמו למשל לכידת חריגה מאיברי מערך.
מודולריות: שפת VB היא שפה "פתוחת קצוות" (Open-Ended).
לשפה זו היו אפשרויות הרחבה, באמצעות פקדי VBX, שנכתבו בשפת C.
יורשיהם של פקדים היו פקדי OCX (שכיום מכונים פקדי ActiveX), וניתן לכותבם בשפות שונות, באמצעות טכנולוגיית COM.
הפקדים הם למעשה מיני תוכנות, המשמשים כאבני הבניין של התוכנית, ויוצרים בה מבנה מודולרי.
בהמשך נוצרו פקדים נוספים לפי נושאים ותחומים, באופן שכיסו חלק נרחב מנושאי התכנות הקיימים, והביאו נושאי תכנות מסובכים לידי פשטות תכנותית, החל מפקד טורי שמטפל ביציאות המחשב ופקד היוצר תקשורת לאינטרנט וכלה בפקד שנותן פונקציונליות של לוח שנה.
הפקדים ופקדי המשתמש של VB הם למעשה יישום של תכנות מונחה עצמים.
שפת תכנות סינתטית: שפה שהיא שילוב של שפה מפורשת ושפה מהדרת.
השפה במקורה היא שפה מפורשת, בה כל פקודה מורצת ברגע שמגיעים אליה, כך שאין כל צורך להדר את הקוד כולו, לפני כל ריצת ניסוי, ואפשר גם לשנות קוד תוך כדי ריצה (edit and continue), דבר שמאפשר לתהליך הפיתוח להיות יעיל ומהיר.
ומצד שני התוכנית המוגמרת, זו המוגשת למשתמש, עוברת הידור לשפת מכונה, כך שמתקבלת לבסוף תוכנית יעילה יותר (הגם שהיא עדיין איטית משמעותית משפות תכנות כמו C).
משתנים מורכבים כמו מחרוזת (String), תאריך (Date), מטבע (Currency), משתנה (Variant - שיכול להחזיק כל סוג משתנה), ואובייקט (Object).
שילוב פונקציות חישוביות לתמיכה במשתנים מורכבים, כמו פונקציות לחישוב תאריכים או פונקציות מחרוזתיות.
(למשל פונקציית DateDiff לחישוב הפרשי תאריכים, ופונקציית Split שמפצלת מחרוזת למערך).
אובייקט אוסף (Collection), מערכי פקדים, ולולאת טווח (For Each) למעבר על מערכים ואובייקטי אוספים.
תכנות חזותי מקיף שמהווה את ליבת הפיתוח: שימוש בטופס, פקדים, מאפיינים ואירועים, שמהווה אב טיפוס לשפות הדוט נט.
סביבת הפיתוח של VB כוללת מספר של חלונות:
חלון הקידוד המרכזי בו אפשר לצייר את הטופס או לכתוב את הקוד.
בחלון הטופס ניתן לצייר את הטופס, לבחור פקד מסוים וכדומה.
בחלון הקוד אפשר לקבל רשימה של כל האובייקטים ולקבל רשימה של כל שגרות האירוע שלהם.
בכתיבה ניתן לקבל השלמה בכתיבת מילים, וכן לקבל את המבנה של הפונקציה וצורת הפרמטרים שלה תוך כדי הקלדה.
חלונית ארגז כלים (Toolbox) בו מופיעים אייקונים של הפקדים הקיימים לשרטוט על גבי הטופס.
ניתן לגרור ייצוג של פקד לטופס ובכך לחולל קוד שיוצר את הפקד בטופס.
סייר הפרויקט (Project Explorer) בו אפשר לבצע חיפוש ולנווט בין כל רכיבי הפרויקט.
סייר האובייקטים (Object Explorer) בו אפשר לאתר ולנווט בין האובייקטים השונים, ולקבל מידע על כל הפונקציות, המשתנים והקבועים שהפרויקט מקושר אליהם ויכול לעשות בהם שימוש.
חלון מאפיינים (Properties) בו אפשר לקבל מידע ולבצע שינויים בתכונות של האובייקט שנבחר באמצעות תיבות טקסט ותיבות משולבות כמו גם בטפסים מיוחדים לשינוי צבע וגופן למשל.
חלונית תסדיר טופס (Form Layout) באמצעותו ניתן לקבוע את מיקום הטופס במסך, בתחילת הריצה באופן חזותי.
חלון מידי (Immediate) בו אפשר להפעיל ביטויים מתמטיים ופונקציות כדי לקבל תוצאות באופן מידי מבלי להריץ את התוכנה מחדש.
חלונית צפייה (Watches) בו אפשר לבחון משתנים וביטויים בנקודות עצירה של התוכנית.
חלונית מקומי (Locals) בו אפשר לבחון אובייקטים מקומיים מבלי לבקש אותם.
טופס References, באמצעותו ניתן ליצור קישור של הפרויקט לספריות חיצונית.
אפשר להוסיף תוספים לVB, וישנם כמה תוספים שמובנים בו ובאים כברירת מחדל.
הטופס הוא לב ליבה של שפה זו.
התפיסה היא שמתחילים בשלב החזותי.
יוצרים את כל הטפסים של הפרויקט, נותנים תפקודיות ראשונית לכל טופס, באמצעות ציור של פקדים מובנים ושל פקדי Active X על גבי הטופס (שווה להכרזה של משתנה).
קינפוג מאפייני הפקדים שבאמצעות חלון התכונות, וכתיבת קוד VB היכן שצריך (גישה נוחה לקוד הרלוונטי בהקלקה כפולה על הטופס או על הפקד).
בחלון הקוד אפשר לקבל את רשימת כל האירועים של הטופס ופקדיו, ובבחירת אירוע נוצרת לה אוטומטית שגרת אירוע עם כל הפרמטרים הרלוונטיים.
בשגרה יש לכתוב קוד או לקרוא לשגרה/פונקציה שנמצאת במקום אחר.
במקרה שעדיין הפונקציונליות הדרושה חסרה, אפשר ליצור הפניה לפונקציות בקובצי DLL או לקובצי COM, או להכריז על פונקציות שנמצאת ב-APIs של המערכת, או לכתוב את הקוד הנצרך במודול או במחלקה.
בגישה הזו הטופס משמש כמֵכל (container) שמחזיק בתוכו את הפקדים השונים, כך שכאשר מעתיקים את הטופס כל הפקדים שבו מועתקים אף הם.
בנוסף הטופס משמש גם כאוסף לכל הפקדים (collection) וכך אפשר באמצעות הטופס לעבור על כל הפקדים באופן סדרתי באמצעות לולאה.
ישנם חלק מהפקדים שיש להם מאפיין של מֵכל, כך שהם יכולים לשמש בטופס כתת-טופס, ולהכיל בתוכם פקדים שונים (יעיל לקבץ פקדים סביב נושא מסוים).
ויש חלק מהפקדים שמכילים בתוכם אוסף של פריטים כמו למשל פקדי תיבת רשימה ותיבה משולבת שמכילים אוסף של רשימות.
זהו טיפוס פקד מיוחד שנוצר בידי המתכנת, שהוא מעין מיני טופס, ובעצם הוא מעין ActiveX פנימי של VB.
כשם שאפשר ליצור בשפות תכנות טיפוסי משתנים, המבוססים על משתנים קיימים, כך אפשר ב-VB ליצור טיפוסי פקדים חדשים, המבוססים על פקדים קיימים או על שיטות גרפיות של השפה.
יוצרים אותו כשם שיוצרים טופס, וברגע שהוא קיים במערכת, נוסף אייקון שלו בסרגל הכלים ואפשר לצייר אותו בכל טופס בפרויקט כשם שמציירים פקד רגיל.
זהו למעשה יישום של התפיסה המונחית עצמים והתפיסה המודולרית.
לרכז פונקציונליות במחלקה סגורה, שמתקשרת עם החוץ באמצעות תכונות ומתודות חיצוניות.
יחודו על סתם מחלקה שהוא בנוסף לקוד יכול להיות בעל מופע חזותי.
שימוש פשוט יכול להעשות בו על מנת להכליל טופס אחד בטופס אחר, אך אפשר ליצור באמצעות טיפוס זה פקדים מורכבים.
הפקד מתאפיין בקלות שבה ניתן ליצור אותו, ויתרון נוסף בו שניתן לראות את האפקט התכנותי שבו בטופס אחר, גם שלא בזמן ריצה.
VB הורישה את הטיפוס הזה לסביבת הדוט נט.
ל-VB5 ול-VB6 הוספו פקדי ActiveX שיתופיים רבים בקובצי OCX.
בין הפקדים הללו יש פקדי רבים ומגוונים, שחלקם פועלים באופן הדדי.
הצירוף של פקדים אלו הרחיב באופן משמעותי את היכולות של שפה זו, ואפשר למתכנתים לבצע דברים רבים באופן קל ופשוט.
בין הפקדים הרבים ניתן למנות:
פקדי תצוגה שבין היתר איפשרו הצגת נתונים באופן היררכי ומדורג, אחסון תמונות, הצגת רשימות נתונים באופן חזותי, יצירת חיץ בין חלקים בטופס, שילוב קטעי וידאו, גישה לתאריכים, יצירת וניהול תפריטים, שורת סטטוס ועוד.
פקדי תקשורת שונים: ליציאה הטורית, לטלפוניה, לשליחת מייל, לגלישה באינטרנט ולתיקשור עם שרתים בפרוטוקולים שונים, כמו FTP וגופר.
ופקדי מסד נתונים שאיפשרו תקשורת עם מסדי נתונים, ניווט וקליטת נתונים ותצוגתם בטופס באופנים שונים.
למעשה בסביבת הדוט נט חלקם של פקדים אלו אומצו, והפכו להיות פקדים מובנים בסביבת הפיתוח, כאשר האינטגרציה שלהם שופרה, כמו גם מאפיינים ומתודות ששוכללו ונוספו.
ב-VB6 יש אפשרות ליצור בטופס אוסף פקדים תחת אותו שם, באופן שיהיה אפשר להתייחס לכל הפקדים באמצעות אינדקס כמו למערך, כאשר כל פקד הוא איבר באוסף.
אפשרות זו נוחה כאשר צריך לעבור באופן סדרתי על מספר רב של פקדים, לשם שינוי תכונותיהם או קריאת ערכים מהם.
כאשר הפקדים בנויים באופן הזה, אפשר בלולאה אחת פשוטה לעבור על כולם.
באוסף פקדים ניתן בזמן ריצה להוסיף פקדים נוספים לאוסף.
בשיטה זו ניתן ליצור אירוע אחד לכל הפקדים באוסף ולהבדיל ביניהם באמצעות מספר האינדקס של הפקד, דבר שמהווה חיסכון גדול בכתיבת הקוד.
ניתן לגרום לקומפיילר להתייחס לטקסט כאל הערה באמצעות התו גרש בתחילת הטקסט (').
ניתן לשים את התו בכל מקום בשורה.
בשפה לא מוגדר סט של תווים שיכול ליצור הערה על פני כמה שורות.
הקומפיילר מתייחס לתו אנטר כאל תו הפסקה בין פקודות, ולכן לא צריך לשים תו מפריד בסוף כל פקודה.
אם רוצים לכתוב פקודה על פני כמה שורות, אפשר לעשות זאת באמצעות התווים רווח ומקף תחתון (_).
כדי להפריד בין כמה פקודות ולכתוב אותן באותה שורה, ניתן להשתמש בתו נקודתיים (:), שמקביל לתו נקודה פסיק (;) בשפת C.
באמצעות הצהרות השפה ניתן לקבוע דרך של התייחסות הכללית לקוד, כמו למשל האם נדרשת הכרזה על משתנים.
הצהרה נוספת היא הצהרה על פונקציות בקובצי DLL חיצוניים, באמצעות המילים השמורות Declare ו-Lib.
אם רוצים לנגן קובץ קול באמצעות API של חלונות, אפשר לעשות זאת באמצעות ההצהרה הבאה:
יש להצהיר על פונקציית PlaySound שנמצאת בקובץ winmm.dll.
יש להגדיר את הקבועים ששולחים כפרמטרים בפונקציה, שתפקידם להורות כיצד לנגן את קובץ הקול.
ולאחר מכן לבצע קריאה אליה.
הכרזת קבועים נעשית באמצעות המילה השמורה Const, כאשר אפשר להקדים להגדרת הקבוע האם מדובר בקבוע פרטי או ציבורי.
בהכרזת משתנים בשפה זו, שלא כפי שנהוג בשפות כמו C ופסקל, מתבצע איפוס אוטומטי שלהם: מחרוזות לערך ריק, ומספרים ל-0. "התשלום" בזמן מעבד שכרוך בפעילות עיבוד נוספת מאחורי הקלעים, משתלם מבחינה תכנותית וזמן ניפוי קוד ומונע מראש באגים שנוצרים עקב אי אתחול של משתנים.
מגבלה הקיימת בשפה היא אי האפשרות לבצע הכרזה והשמת ערך באותה שורה.
בנוסף לכל המשתנים המקובלים, כמו משתנים מספריים שלמים וממשיים בגדלים שונים, משתנה מחרוזת ומשתנה בוליאני, קיימים משתנים נוספים מטיפוסים מיוחדים:
תאריך (Date), שמכיל חותמת של תאריך ושעה ומאפשר באמצעות פונקציות תאריכיות לבצע חישובים תאריכיים באופן קל.
מטבע (Currency), לביצוע חישובים מדויקים במטבע.
אובייקט (Object), להצבעה על אובייקטים ולעבודה איתם.
משתנה רב תכליתי מסוג משתנה (Variant), שמשתנה לפי טיפוס הערך, ויכול להכיל ערך מכל סוג.
אוסף (Collection), לעבודה עם אוספים .
משתני מחרוזת ניתן להגדיר בגודל קבוע באמצעות התו *,
ניתן להכריז על משתנים באמצעות כתיב מקוצר, באמצעות הצמדת סימן מיוחד בהגדרת משתנה, כאשר לכל סוג משתנה מוקצה תו מסוים.
למחרוזת (String) - $, למספר שלם (Integer) - %, לשלם ארוך (LongInteger) - &, לנקודה צפה יחיד (Single) - !, לנקודה צפה כפול (Double) - #, למטבע (Currency) - @.
למשל המשפט הבא: &Dim Key1 - יגדיר משתנה Key1 מסוג LongInteger.
והמשפט הבא: Dim Key2$ - יגדיר משתנה Key2 מסוג מחרוזת.
משתנה וריאנט מהווה tagged union (שיכול להיות מוגדר לכמה טיפוסי משתנים שונים) שיכול לייצג כל טיפוס נתונים (למשל, שלם, משתנה נקודה צפה - float, משתנה single או double, אובייקט וכדומה) מלבד מחרוזת באורך קבוע.
ניתן להשתמש במשתנה וריאנט כאשר טיפוס המשתנה ידוע רק בזמן ריצה, כשטיפוס המשתנה צפוי להשתנות תוך כדי התוכנית, או כאשר יוצרים מתודה שמצריכה פרמטרים אופציונליים או מערך פרמטרים.
בשפת Visual Basic .NET טיפוס הווריאנט הוחלף בטיפוס "אובייקט".
ישנן נקודות דמיון בקונספט בין וריאנט לאובייקט, אך גם הבדלים משמעותיים, ולא ניתן לבצע המרה ישירה בין טיפוסים אלו.
כאשר נדרשת המרת טיפוסים, למשל בעת עבודה מול אובייקט Visual Basic 6 COM, המתודולוגיה המקובלת היא שימוש ב-marshaling.
ניתן להצהיר על משתנה וריאנט A בשתי צורות - מרומזת (implicit) ומפורשת (explicit):
ב-VB מתבצע בפעולות השמה המרה אוטומטית כאשר יש לדבר משמעות, כך למשל מספר מחרוזתי יהפוך למספר מסוג המשתנה אליו הושם, או אל סוג האופרטור שעליו נעשית פעולה.
בדוגמה הערך שיתקבל ב-A יהיה 6, והפעולה תחשב לתקינה לגמרי.
גם במקרה של השמה מחרוזת למערך בתים, והשמת מערך בתים למחרוזת הדבר תקין, וייתן את התוצאות המתבקשות בכל השמה.
רשימת ערכים ממוספרת נעשית באמצעות המילה השמורה Enum, הדבר כופה על משתנה או פרמטר בפונקציה להיות בערכים שנקבעו ומהווה עזרה במילוי הערך הנכון.
אם קובעים ערכים הם ימוספרו בסדר עולה מהמספר 1.
בדוגמה ברגע שנבקש לבצע השמה למשתנה CityList1, נקבל רשימה נפתחת ובו הערכים שבEnum
טיפוס משתנה מורכב, המכונה גם רשומה או מבנה, מוגדר בVB בצורה דומה לפסקל, באמצעות המילה השמורה Type, אך לא ניתן ליצור בו רשומה בעלת שדות דינמיים.
טיפוס אוסף הוא טיפוס מיוחד בשפה שמפצה על חוסר האפשרות של שימוש במצביעים ובהקצאה דינמית בשפה זו.
באמצעות טיפוס זה ניתן ליצור משתנים בזיכרון אף מסוג מורכב בצורה של רשימות מקושרות, כאשר הגישה לאיברי הרשימה היא סדרתית כמו במערך.
לאוסף יש שיטות להוספת איבר, להסרתו, ולהעברת איבר ממקום למקום באוסף ותכונה המונה את מספר האיברים הקיימים בו.
ניתן באותו משתנה-אוסף ליצור אוסף של פריטים מסוגים שונים של טיפוסים.
טיפוס זה נותן פונקציונליות של הקצאה דינמית בצורה של מערך ונוח ביותר לשימוש.
ניתן לעבור על איברי האוסף באמצעות לולאה מיוחדת For Each, שמתבצעת כמספר האיברים שבאוסף, כשכל מעבר היא יוצרת מצביע אל האיבר הנוכחי.
פונקציה מוגדרת בVB באמצעות הכותרת Function שם הפונקציה שמות פרמטרים שהיא מקבלת וטיפוסם, והטיפוס שהיא מחזירה.
ניתן כקידומת לפונקציה לקבוע האם תהיה ציבורית או פרטית.
הפונקציה תסתיים במילה השמורה End Function.
כדי לבצע החזרת ערך יש לבצע השמה של הערך לשם הפונקציה.
הפונקציה יכולה לקבל פרמטרים אופציונליים, וכן רשימת פרמטרים מערכית - ParmArray.
שגרה שהיא מקטע תכנותי שלא מחזיר ערך, מוגדרת בVB בצורה דומה לפונקציה עם כמה שינויים באופן הבא: השגרה מוגדרת בעזרת מילת המפתח Sub, שם השגרה, שמות פרמטרים שהיא מקבלת וטיפוסם.
כמו בפונקציה, ניתן כקידומת בשגרה לקבוע האם תהיה ציבורית או פרטית.
השגרה תסתיים במילה השמורה End Sub.
מודול (Modules) הוא האזור הכללי בו ניתן לבצע הגדרות כלליות, הכרזות קבועים ומשתנים גלובליים וכתיבת פונקציות ושגרות כלליות.
נתונים באזור זה שיהיו מוגדרים כפומביים, יהיו חשופים לכל המודולים האחרים שבפרויקט.
באזור זה ניתן לכתוב את השגרה MAIN ולהורות שהיא תהיה השגרה שתתבצע לראשונה בהרצת הפרויקט.
בניגוד לשפת פסקל שקטעים תכנותיים יכולים להיות בגוף התוכנית, קטעים תכנותיים בVB יכולים להיות רק בתוך מקטעים של פונקציות או שגרות.
תכנות מונחה עצמים - מודול מחלקה
מודול מחלקה (Class Modules) הוא היישום של VB לתכנות מונחה עצמים.
המימוש של מתודולוגיה זו הוא מוגבל ולמעשה מממש את העיקרון של כימוס בלבד, ללא אפשרות לירושה, פולימורפיזם ויצירת ממשקים.
מודול מחלקה יכול להכיל משתנים, שיטות, מאפיינים (Property) ליצירת גישה מבחוץ למשתנים פרטיים, ואירועים (Event) לתיקשור בין מחלקות שונות.
למודול המחלקה יכול להיות בנאי (Class_Initialize) ומפרק (Class_Terminate).
הטופס ב-VB הוא למעשה מקרה פרטי של מודול מחלקה.
כל מחלקה חייבת להיות בקובץ נפרד.
לא ניתן ליצור מחלקות מקוננות.
ב-VB מובנה אשף חזותי לבניית מחלקות בשם Class Builder, שבו אפשר לקבוע ולנהל את תצורת המחלקות שבפרויקט: שמות המאפיינים, השיטות והאירועים והפרמטרים שלהם.
לVB ישנה יכולת לעבוד עם קבצים באופנים שונים.
כדי לעבוד עם קובץ יש לפתוח אותו בערוץ מסוים באמצעות הפקודה Open, ניתן לקרוא מתוכו למשתנה באמצעות פקודת Input ולכתוב לתוכו באמצעות פקודת Print, ולבסוף יש לסגור אותו באמצעות פקודת Close.
הדוגמה הבאה מדגימה כיצד ניתן לקרוא קובץ טקסט לתוך משתנה מחרוזת.
ל- VB ישנם כמה רכיבים ועזרים שנועדו לספק פונקציונליות שונה ומגוונת בעבודה עם בסיסי נתונים, בכל השלבים: היצירה, העדכון וההדפסה.
תוספת זו מוסיפה למתכנת כלי אינטראקטיבי חזותי לעבודה עם בסיסי נתונים.
שבאמצעותו ניתן לנהל מסדים וטבלאות ברוב ההיבטים הקשורים לבסיס נתונים, כמו עיצוב ועדכון טבלאות, אינדקסים ושדות.
רכיב ActiveX Designer "סביבת נתונים" נועד לסייע למתכנת בעבודה עם בסיסי נתונים ולספק רכיב תקשורת חזותי שייצג קשרים עם בסיסי נתונים שונים.
הרכיב מספק אפשרות לתקשורת מרובה בו זמנית עם מסדים מסוגים שונים.
קשר עם טבלאות, שגרות מאוחסנות ועוד.
ישנה אפשרות לתקשר עם הרכיב בטפסים השונים של הפרויקט, ולקבל את הנתונים שהוא מספק אל פקדים בטופס.
רכיב זה אף הוא אובייקט Active X המשולב בסביבת VB, הנועד לעזור ביצירת דוחות.
באמצעותו ניתן לפצל את הנתונים לאזורים שונים (כמו כותרת דוח, כותרת עמוד, מקטע פירוט), לקבץ אותם לפי ערכים.
לרכיב זה בדומה לטופס פקדים שונים המאפשרים תצוגה של נתונים.
שדות מוגדרים מראש, שדות מבוססות פונקציות לחישובי דוח, יכולות גרפיות, הצגה מוקדמת והדפסה.
מחולל דוחות נוסף שבאמצעותו ניתן לייצר דוחות הוא Crystal Reports שאף הוא מצורף לחבילת הפיתוח של VB.
בVB ישנם פקדי נתונים מסוגים שונים כמו DAO ו-ADO המאפשרים תקשורת עם בסיסי נתונים בשיטות שונות.
ניתן גם לתקשר ישירות בקוד ללא פקדים עם בסיסי הנתונים באמצעות אובייקטי גישה לנתונים בסוגים השונים.
ישנם פקדים נוספים לתצוגת נתוני המסדים, שמאפשרים תצוגת נתונים באופנים שונים: רשומה בודדת, גיליון נתונים (רשת DataGrid), רשומות בקשר אב ובנים, רשת היררכית ותרשים.
כאשר לפקדי התצוגה ישנה יכולת לתקשר עם פקדי הנתונים, באמצעות איגוד נתונים עם תוכני הרשומות של טבלאות המסדים.
ישנן שתי תתי גרסאות נפוצות לVisual Basic:
Visual Basic For Applications - VBA, שמיועדת לשילוב בתוכנות אחרות, כגון כל תוכנות המוכללות בחבילת האופיס של מיקרוסופט וביניהם Word וExcel.
גרסה זו מאפשרת הרחבת יכולות ואוטומציה של תוכנה קיימת בידי המשתמש, ושימוש גמיש וחזק בפונקציונליות של התוכנה שמכילה אותה.
כל המאקרו בתוכנות האופיס הן למעשה קוד של Visual Basic (ניתן לראותו על ידי לחיצה על Alt-F11).
VBScript - גרסה מוקטנת של Visual Basic המשמשת לכתיבת קטעי קוד קצרים (Scripts) שמורצים על ידי תוכנות אחרות.
מערכת ההפעלה חלונות יכולה להריץ VBScript שמשמשים בדרך כלל לפעולות אחזקה (נפוץ בעיקר בארגונים).
ישנם מספר וירוסים שכתובים ב-VBScript (סיומת VBS).
הם עושים שימוש בקבצים אלו כשהם מועברים בדואר אלקטרוני.
IIS - שרת האינטרנט של מיקרוסופט, מריץ דפי Active Server Pages - ASP שכתובים ב-VBScript.
ניתן להריץ VBScript בתוך דפדפן האינטרנט "אקספלורר", כתחליף לא פופולרי ל-JavaScript.
מגבלות השפה נוגעים לכמה תחומים עיקריים:
בשפה זו התמיכה בתכנות מונחה עצמים חלשה וחלקית.
מבין שלושת מאפייני תכנות מונחה עצמים יש בשפה תמיכה רק בכימוס: ניתן ליצור אובייקט עם מאפיינים שיטות ואירועים.
אבל לא ניתן להוריש אותו לאובייקט אחר.
וממילא לא ניתן לעשות פולימורפיזם.
שפת ה-VB חסרה גמישות תחבירית הקיימת בשפות תכנות רבות ומבחינה זו היא שפה מסורבלת.
צורך בשימוש בתו מיוחד כדי ליצור המשכיות בין פקודות בשורות נפרדות, השמה לפונקציה באמצעות שם הפונקציה ולא פקודת Return שסרבלה את שינוי שם הפונקציה ועוד.
שפה זו חסרה את היכולות לכתוב שירותי חלונות.
היא גם חסרה את היכולות לכתיבה של תהליכונים מבלי לעשות שימוש ב-Windows API, וחסרה את האפשרות לעשות שימושים במצביעים.
מלבד זאת נצרכה לעשות שימוש ב-Windows API לצורך דברים רבים, חלקם טריוויאליים.
לטיפוסי Variant הייתה תקורה גבוהה בנפח הזיכרון, לעומת שפות בעלות טיפוסיות חזקה.
בהרבה תחומים תכנותיים כמו תקשורת ווידאו חסרה ל-VB תשתית ראויה בשפה עצמה, והיא מושלמת באמצעות פקדי ActiveX שנכתבים לרוב בשפת C++.
גם לא ניתן לכתוב בשפה זו מערכות תשתיתיות כמו מערכות הפעלה וכדומה.
מהירות הריצה של שפה זו איטית יחסית לשפות כמו C, C++ ופסקל.
בפעילות חישוביות כמו חיפושים ומיונים ניכרת האיטיות שלה.
ולכן היא לא מתאימה לכתיבה של עיבודים כבדים כמו עיבודי וידאו.
חלק ניכר ממגבלות שפה זו תוקנו ב-VB.NET.
כיום מיקרוסופט איננה תומכת כבר בסביבת פיתוח זו, אף שלא מעט מתכנתים של שפה זו ממשיכים לתכנת בה ולא מהגרים לסביבת הדוט נט.
פונקציה שמחזירה את המספר הגדול מבין שניים
פונקציה זו ששמה MaxOf, מקבלת שני מספרים ומחזירה את הגדול ביותר.
ניתן לראות בפונקציה זו את המבנה הטיפוסי של VB, שבו כל מבנה מסתיים, בEND, דבר המקל על קריאותה של התוכנה, לעומת שפות הC למיניהן אפשר לקבל בסיום קוד רצף של סוגריים מסולסלים, שקשה לדעת איזו שייכת לאיזו פקודה.
גרסה זו של ויז'ואל בייסיק שהוכרזה לראשונה בפברואר 2002, (ב-2003, סוף 2005, וסוף 2007) עברה מקצה שיפורים נרחב לכיוונם של השפות העיליות.
אם בגרסה 6 הוסיפו אובייקטים, יכולת הידור, יצירת אובייקטי Active X וקובצי DLL, בגרסה זו שהיא מערכת חדשה מומשה פרדיגמת תכנות מונחה עצמים במלואה, עם אפשרות של ירושה, פולימורפיזם וממשקים וכן תכנות פונקציונלי.
כמו כן, הוספו יכולות לשפה כמו תמיכה בתכנות מקבילי וריבוי משימות, טיפול בקטע קריטי, תחשיב למדא, LINQ ועוד.
התחביר שונה והוגמש כך שיהיה תואם יותר לתפיסות המקובלות.
נוספו אובייקטים וספריות רבות שמקלות על עבודת התכנות.
של מיקרוסופט, שהוסיפה יכולות נרחבות שכלל לא היו קיימות בגרסאות הקודמות, כמו כתיבת ישומי ושירותי רשת וטפסי Web, וחיזוק העבודה עם בסיסי נתונים באמצעות ה-ADO.NET.
התוכנה הפכה להיות רב פלטפורמית, ואפשר לפתח בה יישומים להתקנים ניידים, לשולחן העבודה (desktop) וישומי אינטרנט.
הוספה לה יכולת תקשורת עם שפות תכנות אחרות הכלולות בדוט נט, באופן שמאפשר מיחזור קוד משפה לשפה, ללא צורך של כתיבה מחדש.
ויומינג היא מדינה בארצות הברית.
פירוש שמה באחת השפות האינדיאניות המקומיות הוא "המישורים הגדולים".
היא האחת משתי מדינות ארצות הברית (יחד עם קולורדו מדרומה) שגבול תחום שיפוטן הוא מרובע מושלם.
אף שהיא העשירית בשטחה בין מדינות ארצות הברית, אוכלוסיית המדינה היא הקטנה ביותר – במפקד האוכלוסין שנערך ב-2020 אוכלוסיית המדינה מנתה כ-576,851 נפש שהם פחות מהאוכלוסייה של כל אחת מ-31 מהערים המאוכלסות ביותר בארצות הברית כולל דנוור בקולורדו השכנה.
שאיין היא בירת המדינה והעיר המאוכלסת ביותר, עם אוכלוסייה מוערכת של 63,957 בשנת 2018.
כלכלתה של ויומינג מתבססת על ניצול משאביה הטבעיים הרבים ועל תיירות.
מקור השם ויומינג לא ברור.
ככל הנראה מקור שם זה בשפה אינדיאנית מקומית, ופירוש השם בשפה זו הוא "המישורים הגדולים".
בשנת 1867 הגיעה מסילת הברזל יוניון פסיפיק אל העיר שאיין, בירת המדינה.
בניית המסילה הביאה לגידולה של העיר, וב-25 ביולי 1868 הוכרז האזור כטריטוריית ויומינג.
בשנת 1872 הוכרז פארק ילוסטון כפארק לאומי והיה למעשה הפארק הלאומי הראשון בעולם.
הפארק נמצא בצפון-מערבה של המדינה.
ויומינג הפכה לאחת ממדינות ארצות הברית ב-10 ביולי 1890, והיא קרויה על שם עמק ויומינג בפנסילבניה, המוזכר בשיר גרטרוד מויומינג מאת תומאס קמפבל.
את שם האזור הציע נציג בית הנבחרים ג' מ' אשבי ממדינת אוהיו.
ב-1869 העניקה טריטוריית ויומינג באופן זמני זכות הצבעה לנשים, כדי להשיג די מצביעים ולהפוך למדינה.
במדינת ויומינג מונתה לראשונה אישה כרשמת בית משפט וכשופטת בית משפט.
ויומינג היא גם המדינה הראשונה שבה כיהנה מושלת.
ב-4 בנובמבר 1924 נבחרו לראשונה שתי נשים בשתי מדינות למשרת המושל: נלי טיילו רוס במדינת ויומינג, ומרים א.
רוס הושבעה לתפקיד ב-5 בינואר 1925, וכך זכתה להיות האישה הראשונה בתפקיד זה בהיסטוריה של ארצות הברית.
כשבועיים לאחר מכן הושבעה לתפקידה פרגוסון.
צפונית לוויומינג נמצאת מדינת מונטנה, מזרחית לה דקוטה הדרומית ונברסקה, מדרומה קולורדו, וממערבה יוטה ואיידהו.
ויומינג מיושבת בדלילות רבה, ורוב שטחה ריק מתושבים.
ויומינג היא המדינה שלה האוכלוסייה הקטנה ביותר בכל ארצות הברית, והיא שנייה בדלילות האוכלוסין רק לאלסקה.
בוויומינג עובר רכס הרי הרוקי, ויש בה פארקים לאומיים רבים, ובהם אפשר למנות את הפארק הלאומי ילוסטון ואת הפארק הלאומי גרנד טיטון, שבהם יש נופים ואוצרות טבע בהיקף מרשים.
מבחינה מינהלית מחולקת ויומינג ל-23 מחוזות.
על פי חוקת ויומינג, הרשות המחוקקת במדינה מורכבת מבית נבחרים המונה שישים חברים ומסנאט המונה שלושים חברים.
בראש הרשות המבצעת עומד מושל והוא נעזר במספר בעלי תפקידים מוגדרים.
לא קיימת משרת סגן מושל.
בראש הרשות השופטת עומד בית משפט עליון המונה חמישה חברים.
בניגוד למדינות אחרות בארצות הברית, אין בוויומינג בית משפט נפרד לערעורים.
בשל מיעוט האוכלוסייה מייצג את ויומינג נציג יחיד בבית הנבחרים של ארצות הברית, ובסך הכל יש לה שלושה נציגים בקונגרס, יחד עם הייצוג בסנאט שאליו שולחת כל מדינה בארצות הברית שני נציגים ללא קשר לגודלה.
בהתאם לכך מונה חבר האלקטורים של ויומינג שלושה חברים, ויש לה היחס הגבוה ביותר בארצות הברית בין מספר האלקטורים לגודל האוכלוסייה.
הסנאטורים המייצגים את המדינה הם סינתיה לומיס וג'ון באראסו הרפובליקנים.
ויומינג הייתה הטריטוריה האמריקאית הראשונה ולאחר מכן המדינה הראשונה באיחוד שהעניקה זכות הצבעה לנשים.
ויומינג היא גם חלוצה במינוי נשים לתפקידים ציבוריים ברשות השופטת, והיא המדינה הראשונה שנבחרה בה אישה לתפקיד מושלת.
באופן מסורתי תושבי ויומינג נוטים לימין השמרני, והיא נחשבת כמעוז של המפלגה הרפובליקנית הן בבחירות פדרליות והן בבחירות למשרות ברמת המחוז והמדינה.
מאז 1978 ייצגו את המדינה בקונגרס נציגים מן המפלגה הרפובליקנית בלבד (נכון ל-2025) מאז שנות החמישים, המועמד לנשיאות המפלגה הרפובליקנית מוביל את המדינה למעט בשנת 1964.
ב-2005 עמד התל"ג של ויומינג על 27.4 מיליארד דולר.
שיעור האבטלה ב-2006 היה 3.3%, נמוך מן השיעור הממוצע בארצות הברית שעמד על 4.6%.
כלכלת ויומינג נשענת בעיקר על ניצול משאבי טבע ועל ענף התיירות.
משאבי הטבע העיקריים הם פחם, גז טבעי, נפט, טרונה (מינרל אוופוריטי המשמש לייצור נתרן פחמתי.
ויומינג מספקת כרבע מן התפוקה העולמית) ומינרלים נוספים.
בעבר פעלו בוויומינג מכרות אורניום, אך כמעט כולם נסגרו עם הירידה במחירי האורניום בשנות ה-80 של המאה ה-20.
ענף התיירות הוא מקור הכנסה ותעסוקה מרכזי.
למעלה משישה מיליון מטיילים ביקרו ב-2002 בפארקים הלאומיים בוויומינג.
החקלאות הייתה בעבר ענף מרכזי במדינה, אך איבדה את חשיבותה הכלכלית.
עם זאת נותר לה מקום מרכזי בזהות התרבותית ובאורח החיים בוויומינג.
הגידולים החקלאיים העיקריים הם בקר לבשר, כבשים לצמר, סלק סוכר, דגנים ומספוא.
שיעור המיסוי במדינה נמוך ביותר.
בניגוד לרוב מדינות ארצות הברית אין בוויומינג מס הכנסה.
מדיניות זו מתאפשרת הודות להכנסות הגבוהות מזכיונות לניצול אוצרות הטבע ומתיירות.
כבישים עיקריים שחוצים את המדינה
סמלי מדינת ויומינג דגל סמל מוטו כינוי דגל ויומינגFlag of Wyoming סמל ויומינגSeal of Wyoming "שוויון זכויות""Equal Rights" "מדינת השוויון""Equality State" עץ פרח ציפור חיה דינוזאור צפצפה משולשתPopulus deltoides קסטייחהIndian paintbrush סטורנלה נגלקטהWestern meadowlark ביזון אמריקאיBison bison טריצרטופסTriceratops
ויוריקה אגריצ'י (Viorica Agarici; 1886 – 1979) היא חסידת אומות העולם רומנייה.
במלחמת העולם השנייה ויוריקה אגריצ'י הייתה נשיאת הצלב האדום בעיר רומאן.
כאשר אחת מרכבות המוות שיצאה מיאשי לאחר פרעות יאשי חנתה ביום 2 ביולי 1941, נעולה, על מסילה צדדית ברומאן, שמעה ויוריקה גניחות וקריאות לעזרה.
היא דרשה מהשומרים לפתוח את הקרונות בהם היו דחוסים אלפי יהודים שרבים מהם כבר מתו, ללא מים, מזון או תרופות ועם מעט מאוד אוויר לנשימה.
השומרים, חיילים גרמנים, סירבו לפתוח ואיימו בנשק על ויוריקה ועל בני הלוויה שלה.
בני הלוויה נסוגו, אך לא ויוריקה, היא נעמדה לפני הקטר והכריזה שהרכבת תעבור הלאה רק על גופתה.
השומרים לא התרגשו מכך, אך בינתיים חבריה של ויוריקה יצרו קשר עם פמלית מלכת האם, אלנה והיא בתורה יצרה קשר עם בנה, המלך מיכאי והוא התקשר ליון אנטונסקו ולפי דרישתו נפתחו הקרונות, ניתן לשורדים לרדת לצורכי חילוץ עצמות ונשימת אוויר, ניתנו להם מים ומעט מזון ופונו הגוויות הרבות מתוך הקרונות.
רופאה מקומית בדקה את הפצועים והחולים וכמה מהם אושפזו בבית החולים הצבאי המקומי.
העזרה הזאת הייתה קריטית לשרידתם של היהודים שנותרו בחיים והובלו למחנה ריכוז בטרגו פרומוס.
זמן קצר לאחר מכן השלטונות סלקו את ויוריקה מתפקידה.
לאחר המלחמה הקהילה היהודית תמכה בוויוריקה והיא הוכרה כאחת מ-52 חסידי אומות העולם מרומניה.
ויז'ואל סטודיו היא סביבת פיתוח מבית חברת מיקרוסופט, המאפשרת למתכנתים לפתח תוכניות מחשב ואתרי אינטרנט אינטראקטיביים.
הגרסה הרשמית האחרונה היא ויז'ואל סטודיו 2026, המיועדת לפיתוח יישומים עבור סביבות Win32 ואפליקציות של Windows 11 וחנות האפליקציות של Windows 11, עבור NET Framework.
בוויז'ואל סטודיו ניתן לתכנת בשפות התכנות הבאות:
C++ (הגייה: סי פלוס פלוס) בגרסה מיוחדת שפותחה על ידי מיקרוסופט, עם הרחבות המאפשרות לכתוב איתה תוכנות לפלטפורמת דוט נט.
VB.NET - גרסה חדשה של שפת VB.
J - שפת תכנות דומה לג'אווה (הוסרה לאחר מאבק משפטי).
F# - שפה המיועדת לתכנות פונקציונלי.
TypeScript - שפת תכנות המכילה ומרחיבה את JavaScript.
כל שפות הסטודיו הן קוד מנוהל, למעט שפת C++ שמאפשרת כתיבה גם בכתיבה בקוד מנוהל ובלתי מנוהל (unmanaged) חלק אחר של השפות נועדו לפיתוח אפליקציות צד-לקוח מבוססות ממשק משתמש גרפי, ואחרות משמשות גם לפיתוח אתרי אינטרנט.
מקור חבילת ויז'ואל סטודיו הוא במוצר Visual C++ שיצא לאור ב-1993. זה היה מוצר הפיתוח הראשון שהכיל סביבת פיתוח משולבת גרפית.
עם השקת גרסה 4.0 של המוצר מ-1995, הוא כונה ביחד עם מוצרי הפיתוח הגרפיים האחרים של מיקרוסופט, כדוגמת ויז'ואל בייסיק, לראשונה בשם ויז'ואל סטודיו.
עם זאת, הוא עדיין לא שווק כמוצר אחוד.
ויז'ואל סטודיו שווק לראשונה ב-1997. ויז'ואל סטודיו 97 הוצע בשתי מהדורות: Visual Studio Professional ו-Visual Studio Enterprise.
הוא כלל את סביבות הפיתוח עבור C++, ויז'ואל בייסיק, FoxPro, וכן את Visual J++ 1.1 לתכנות ב-Java והציג את סביבת InterDev החזותית ליצירת אתרי אינטרנט באופן דינמי באמצעות Active Server Pages (ASP).
גרסה 6.0 שיצאה לאור ביוני 1998 היא הגרסה האחרונה שהתאימה לפלטפורמת Windows 9x.
המספר 6.0 הותאם למספור הגרסאות של Visual C++.
ויז'ואל סטודיו 6.0 הייתה הגרסה האחרונה שכללה את התמיכה בג'אווה.
Visual Studio 6.0 הוצע בשתי מהדורות: מקצועית ו-Enterprise.
מהדורת Enterprise כללה תכונות נוספות ובכללן: סייר ביצועי יישומים, מנהל אוטומציה, Modeler של Microsoft Visual, מנהל חיבורי RemAuto ו-ויז'ואל סטודיו Analyzer.
ויז'ואל סטודיו דוט נט (2002)
הגרסה הבאה יצאה לאור בפברואר 2002. השינוי הגדול ביותר היה כניסתה של סביבת פיתוח של קוד מנוהל באמצעות NET Framework..
תוכניות שפותחו באמצעות .NET לא עברו הידור לשפת מכונה (כמו C++ למשל), אלא לשפת ביניים (MSIL או CIL).
Visual Studio .NET 2002 הוצע בארבע מהדורות: אקדמי, מקצועי, מפתחי חברה ואדריכל Enterprise.
במהדורה זו הוצגה שפת תכנות חדשה בשם #C.
כמו כן, הוצגה שפה בשם #J עם תחביר ג'אווה אך המהודרת רק לסביבת .NET.
גם ויז'ואל בייסיק השתנתה באופן משמעותי והותאמה להידור עבור סביבת .NET.
מיקרוסופט גם הוסיפה הרחבות ל-C++, הנקראת הרחבות מנוהלות לשם הידור לסביבת .NET.
NET יכול היה לייצר יישומי Windows (באמצעות Windows Forms), יישומי אינטרנט (באמצעות ASP.NET ו-Web Services) ויישומי מכשירים ניידים (באמצעות גרסת קומפקט).
ויז'ואל סטודיו 2003 דוט נט
באפריל 2003 הוצג שדרוג קל בשם Visual Studio .NET 2003. הוא הותאם ל-.NET Framework 1.1, וכלל שיפורים ב-ASP.NET, וב-C++.
הוא עדיין הוצע בארבע המהדורות של גרסת 2002. גרסת הארכיטקט כללה תמיכה בתוכנת Visio שאפשרה מידול באמצעות Unified Modeling Language (UML).
ויז'ואל סטודיו 2005 יצא לאור באוקטובר 2005. למרות הסרת הסיומת ".NET" הוא עדיין יועד בעיקר לפיתוח בסביבה זו עם התאמה למהדורה 2.0 שלה.
ויז'ואל סטודיו 2005 שודרג כדי לתמוך בכל התכונות חדשות שהוצגו ב-.NET Framework 2.0, כולל גנריות ו-ASP.NET 2.0.
החבילה כללה גם שרת אינטרנט מקומי, נפרד מ-Internet Information Services, שיכול היה לארח יישומי ASP.NET במהלך הפיתוח והבדיקות.
כמו כן, התווסף רכיב לבדיקות עומסים שאפשר לבדוק את ביצועי היישום ברמות שונות של עומסי משתמש.
החל ממהדורה זו התווספה גם תמיכה נרחבת בהידור ל-64 סיביות, אף שסביבת הפיתוח נותרה כיישום 32 סיביות.
שיטת הבנייה הפנימית של תוכניות עברה עדכון משמעותי עם הצגת msbuild שאפשר גמישות גדולה יותר בתהליך הבנייה.
ויז'ואל סטודיו 2008 יצא לאור בנובמבר 2007 ביחד עם גרסת .NET Framework 3.5. המוצר התמקד בפיתוח של Windows Vista, Office System 2007, ויישומי אינטרנט.
לראשונה הכלי אפשר למפתח לבחור לאיזו גרסה של .NET Framework להתאים את התוכנית (מתוך 2.0, 3.0, 3.5, Silverlight CoreCLR או NET Compact Framework).
החבילה כללה כלי ניתוח קוד חדשים כדוגמת Code Analisys ועבור C++ את MFC 9.0. תכונות נוספות כללו עורך XAML עבור WPF, מעצב זרימת עבודה עבור WF, רכיב LINQ to SQL (להגדרת מיפוי מאובייקטים לנתונים של SQL Server), תמיכת IntelliSense עבור JavaScript.
גם מנפה השגיאות כלל שיפורים בתהליך ניפוי שגיאות בתוכנית מרובת תהליכונים.
באפריל 2010 הוצג ויז'ואל סטודיו 2010 במקביל להצגת .NET Framework 4. ממשק המשתמש של סביבת הפיתוח המשולבת של הכלי שוכתב ושופר לאפשר גמישות גדולה יותר בעבודה עם ריבוי צגים והוספת הרחבות לסביבת הפיתוח.
במהדורה זו הוצגה שפת תכנות פונקציונלי חדשה בשם #F.
ויז'ואל סטודיו 2010 כלל מערכת עזרה חדשה מבוססת HTML שהחליפה את צופה MSDN Library.
ויז'ואל סטודיו 2012 הוצג בספטמבר 2012 וכלל תמיכה ב-NET Framework 4.5. הוא עבר שינוי מקיף בממשק המשתמש שכלל שימוש במספר צבעים מועט ביחס לגרסאות קודמות.
מהדורה זו תמכה בעיצוב ה-Metro של Windows 8 ואפשרה פיתוח תוכנות שמתאימות לו.
החל ממהדורה זו החלה מיקרוסופט להוציא גרסאות עדכון למוצר מדי רבעון שכונו Update בצמוד למספר הרבעון.
מעבר לתיקון באגים כללו עדכונים אלו גם תכונות חדשות.
ויז'ואל סטודיו 2013 הוצג באוקטובר 2013 וכלל תמיכה ב-NET Framework 4.5.1. הוא כלל מספר שדרוגים קטן יחסית לוויז'ואל סטודיו 2012 עדכון 4.
בגרסה זו הושם דגש על פיתוח למערכות ההפעלה השונות לסמרטפונים באמצעות פתרון אחד, נוספה תמיכה בריבוי מהדרים לשפת ++C.
סביבת הפיתוח כמו העורך ומנפה השגיאות שופרו, וכלי פיתוח שונים נוספו.
ויז'ואל סטודיו 2019 שוחרר ב-2 באפריל 2019, והציע מאפיינים חדשים כדוגמת Live Share שמאפשר לעבוד על קוד במקביל ובמשותף, מנוע חיפוש נרחב, וניהול ביצועים ושיפור זמן הטעינה של סביבת הפיתוח.
ויז'ואל סטודיו מאפשרת פיתוח, מתוך תוכנה אחת וסביבה אחת, אפליקציות מסוגים שונים (חלונאיות, WEB, פרויקטי התקנה ועוד) ובשפות שונות הנתמכות ב-NET.
ולמעבדים שונים (32 ו-64 סיביות) ואף להתקנים ניידים כמו מחשבי כף יד וטלפונים סלולריים.
שפות התכנות שמגיעות כברירת מחדל הן: ++C#, VB.NET, C ו-#F.
ניתן בפתרון אחד לשלב פרויקטים בשפות שונות.
ישנם כלים המאפשרים הוספת והרחבת התכונות והפעולות (Add On) אותן מאפשרת ויז'ואל סטודיו.
כמו כן, הסביבה תומכת במאקרו.
לסביבה מצורף מסד נתוני SQL Server Express, שמאפשר ליצור פרויקטים משולבים במסד נתונים.
בסביבת הפיתוח ויז'ואל סטודיו מוטמעים כלים שונים לפיתוח מהיר וקל של יישומים.
הרכיב העיקרי של הסביבה הוא עורך טקסט שצובע את המילים לפי ההקשר התכנותי שלהם.
לעורך InteliSense תכונת "השלמה אוטומטית" המציגה חלונית עם שמות העצמים הקשורים לכתיבה ומאפשרת כתיבה מהירה ומניעת טעויות ושגיאות.
בין היתר מוטמעים כלי פיתוח חזותיים שונים שמחוללים קוד בצורה אוטומטית, כמו מעצבים חזותיים לממשקי משתמש Winform ו-WPF, וכלים שמאפשרים נגישות והתמצאות במרחבי הפרויקט כמו סייר הפרויקט לעיון בקובצי הפרויקט, סייר בסיסי הנתונים לעבודה עם בסיסי נתונים.
כלי ניפוי שגיאות שונים שמאפשרים עצירה בנקודות מסוימות ועיון בערכי המשתנים.
בסביבה זו ניתן לשלב בפתרון אחד פרויקטים משפות תכנות שונות, וכן להעביר רכיבי תוכנה משפה אחת לשנייה, וכך למחזר קוד משפה אחת לאחרת.
כמו כן, ניתן ליצור קובץ הפצה מהיר בחלק מהשפות.
ויורל טנסה (ברומנית: Viorel Tănase; נולד ב-7 באוקטובר 1970) הוא כדורגלן עבר רומני ששיחק בעמדת הקשר וכיום מאמן כדורגל.
בעונת 2001/02 חזר טנסה לרומניה, לקבוצת אוצלול גאלאץ, וחזר להיות יקיר הקהל המקומי, כפי שהיה לפני עזיבתו.
בסוף עונת 2006/07 החליט טנסה לפרוש ממשחק פעיל בהיותו בן 35.
טנסה, לאורך שנותיו בקבוצות אוצלול גאלאץ ומכבי נתניה נחשב בכל אחת מהשתיים ליקיר הקהל ובייחוד בגלאטי, בה היה לשחקן בית.
טנסה היה בעל יכולת טכנית גבוהה ובעל בעיטות חופשיות מדויקות, דבר שזיכה אותו בתואר "בועט הבעיטות החופשיות הטוב ביותר של הליגה הרומנית" בעונת 2006/07.
לאחר פרישתו החל לאמן, ובשנת 2012 מונה למאמן קבוצת נעוריו, אוצלול גאלאץ, אך סיים את תפקידו לאחר מספר חודשים.